Onregmatige inhegtenisnemings kos belastingbetalers miljoeneUitbetaling van siviele eise wat howe teen die Suid-Afrikaanse Polisiediens (SAPD) toegestaan het, het sedert 2009 met meer as 100% toegeneem. Howe het in 2008/2009 R50,1 miljoen se siviele eise teen die polisie toegestaan, teenoor R108,5 miljoen in 2011/2012. Dit blyk uit ŉ antwoord van die minister van polisie, Nathi Mthethwa, op ’n vraag van Pieter Groenewald, hoofwoordvoerder vir polisie van die Vryheidsfront Plus, in die parlement. “Dit is kommerwekkend dat die helfte van die eise, R53 miljoen, in 2011/2012 as gevolg van onregmatige inhegtenisnemings was. Dit getuig van swak opleiding en dissipline wat daarop dui dat lede van die polisie nie weet wat hulle magte of bevoegdhede is nie, of dit eenvoudig misbruik,” het Groenewald Woensdag in ŉ verklaring gesê. “Die minister sal moet antwoord watter stappe teen die lede van die polisie gedoen is wat hulle hieraan skuldig gemaak het. Belastingbetalers moes die afgelope vier jaar, vir onregmatige inhegtenisnemings alleen R137,2 miljoen opdok, wat onaanvaarbaar is.” Volgens die antwoord van die minister is R1,8 miljoen se eise in 2008/2009 weens aanranding deur die polisie toegestaan, en in 2011/2012 was die bedrag R4,5 miljoen, wat ’n toename van meer as 100% verteenwoordig. “Dit is eise soos hierdie wat die vrees van die publiek in die polisie versterk. In sommige gevalle het die onregmatige inhegtenisnemings gepaard gegaan met verkragting in polisieselle. In dieselfde vraag het ek die minister gevra hoeveel lede van die polisie skuldig bevind is aan verkragting van persone in polisieselle, maar die minister het dit nie geantwoord nie,” het Groenewald bygevoeg.